แบงก์กรุงเทพขายหุ้นกู้ก้อนมหึมา
ธนาคารกรุงเทพขายหุ้นกู้ในต่างประเทศล็อตใหญ่ 1,200 ล้านเหรียญสหรัฐ ลีสซิ่งไอซีบีซีออกขายในประเทศ
29 ก.ย. 2555

ธนาคารกรุงเทพขายหุ้นกู้ในต่างประเทศล็อตใหญ่ 1,200 ล้านเหรียญสหรัฐ ลีสซิ่งไอซีบีซีออกขายในประเทศ
ธนาคารกรุงเทพ (BBL) แจ้งตลาดหลักทรัพย์ ว่า เมื่อวันที่ 27 ก.ย.ที่ผ่านมา ธนาคารกรุงเทพ สาขาฮ่องกง ได้ดำเนินการออกหุ้นกู้ไม่ด้อยสิทธิและไม่มีหลักประกันจำนวน 1,200 ล้านเหรียญสหรัฐ หรือประมาณ 3.7 หมื่นล้านบาท โดยเสนอขายให้สถาบันในตลาดต่างประเทศ โดยได้แต่งตั้งบริษัท มอร์แกน สแตนเลย์ แอนด์ โค อินเตอร์เนชั่นแนล เป็นผู้จัดจำหน่าย 
หุ้นกู้ชุดดังกล่าว แบ่งเป็น 2 ประเภท คือ หุ้นกู้อายุ 5.5 ปี จำนวน 400 ล้านเหรียญสหรัฐ จ่ายอัตราดอกเบี้ย 2.75% และหุ้นกู้อายุ 10 ปี จำนวน 800 ล้านเหรียญสหรัฐ จ่ายดอกเบี้ยในอัตรา 3.875%
ก่อนหน้านี้ ธนาคารกสิกรไทยได้เสนอขายหุ้นกู้แบบไม่มีหลักประกันไม่ด้อยสิทธิ (Senior Unsecured Notes) สกุลเงินตราต่างประเทศจำนวน 500 ล้านเหรียญสหรัฐ อายุ 5 ปี 6 เดือน จ่ายดอกเบี้ยในอัตรา 3% นับเป็นการเสนอขายหุ้นกู้สกุลเงินตราต่างประเทศเป็นครั้งแรกในรอบ 16 ปี
นางอรนุช อภิศักดิ์ศิริกุล ประธานเจ้าหน้าที่บริหาร ธนาคารทิสโก้ กล่าวว่า ธนาคารมีแผนออกและเสนอขายตราสารหนี้สกุลเงินต่างประเทศระยะสั้นอายุ 23 ปี วงเงินไม่เกิน 2,000 ล้านเหรียญสหรัฐ เพื่อนำมารองรับการเติบโตของสินเชื่อในระยะยาว โดยจะทยอยออกเสนอขายตามภาวการณ์ของตลาด
ขณะที่บริษัท ลีสซิ่งไอซีบีซี (ICBCTL) ก็มีแผนจะออกหุ้นกู้ 2 ชุด แยกเป็นหุ้นกู้อายุ 2 ปี จำนวน 3,000 ล้านบาท และหุ้นกู้อายุ 3 ปี จำนวน 2,600 ล้านบาท หุ้นกู้ดังกล่าวค้ำประกันโดยธนาคารไอซีบีซี (ไทย) หรือ ICBCT ซึ่งบริษัท ฟิทช์ เรทติ้งส์ (ประเทศไทย) ได้รับการจัดอันดับเครดิตภายในประเทศระยะยาวที่ “AAA(tha)”/ แนวโน้มมีเสถียรภาพ
อันดับเครดิตที่ได้รับของหุ้นกู้สะท้อนถึงการได้รับการค้ำประกันในลักษณะไม่มีเงื่อนไข และไม่สามารถเพิกถอนได้ในการชำระหนี้เงินต้นและดอกเบี้ยตลอดจนหนี้อื่นใดทั้งหมดที่ค้างชำระภายใต้หุ้นกู้ จาก ICBCT ที่ถือหุ้นเกือบทั้งหมดและการสนับสนุนจาก Industrial and Commercial Bank of China Limited หรือ ICBC